
Uznesenie Mestský súd Bratislava IV, v spore žalobcu: Slovenský plynárenský priemysel, a.s., IČO: 35 815 256, so sídlom Mlynské nivy 44/a, Bratislava, zastúpeného Beňo & partners advokátska kancelária, s.r.o., IČO: 44 250 029, so sídlom Námestie svätého Egídia 40/93, Poprad, proti žalovanému: C. T., nar.. XX.XX.XXXX, s pobytom D. údolie XXXX/XX, J., o zaplatenie 210,14 EUR s príslušenstvom, takto rozhodol: I. Súd konanie zastavuje. II. Súd žalovanému nárok na náhradu trov konania nepriznáva. odôvodnenie: 1. Žalobou zo dňa 29.11.2023 sa žalobca domáhal, aby súd zaviazal žalovaného na zaplatenie sumy 210,14 EUR spolu s úrokom z omeškania z titulu neuhradených faktúr za dodávky plynu žalobcom žalovanému. 2. Žalobca podaním zo dňa 24.05.2024 skôr, než sa začalo predbežné prejednanie sporu, resp. pojednávanie, zobral svoju žalobu v celom rozsahu späť a to bez uvedenia dôvodu. 3. Podľa § 144 Civilného sporového poriadku (ďalej len „C.s.p.“) žalobca môže vziať žalobu späť. Podľa § 145 ods. 1 C.s.p. ak je žaloba vzatá späť celkom, súd konanie zastaví. Podľa § 146 ods. 1 C.s.p. súd konanie nezastaví, ak žalovaný so späťvzatím žaloby z vážnych dôvodov nesúhlasí. Na nesúhlas žalovaného so späťvzatím žaloby sa neprihliada, ak dôjde k späťvzatiu žaloby skôr, než sa začalo predbežné prejednanie sporu podľa § 168 alebo pojednávanie. Podľa § 146 ods. 2 C.s.p. súhlas žalovaného je potrebný vždy, ak určitý spôsob usporiadania vzťahu medzi stranami vyplýva z osobitného predpisu. 4. Vzhľadom na to, že žalobca vzal žalobu celkom späť skôr, než sa začalo predbežné prejednanie sporu, resp. pojednávanie a spôsob usporiadania vzťahu medzi stranami sporu nevyplýval z osobitného predpisu, súd konanie podľa § 145 ods. 1 C.s.p., aj bez prihliadnutia na súhlas, resp. nesúhlas žalovaného podľa § 146 ods. 1 druhej vety a § 146 ods. 2 C.s.p., zastavil. 5. Podľa § 256 ods. 1 C.s.p. ak strana procesne zavinila zastavenie konania, súd prizná náhradu trov konania protistrane. Podľa § 262 ods. 1 C.s.p. o nároku na náhradu trov konania rozhodne aj bez návrhu súd v rozhodnutí, ktorým sa konanie končí. 6. Súd o nároku na náhradu trov konania rozhodol súd v súlade s princípom procesného zavinenia zastavenia konania uvedeného v § 256 ods. 1 C.s.p., keďže k zastaveniu konania došlo v dôsledku dispozičného úkonu žalobcu, ktorým vzal žalobu celkom späť bez uvedenia dôvodu, na základe čoho došlo k zastaveniu konania zavinením žalobcu. V takom prípade vznikol žalovanému ako protistrane
nárok na náhradu trov konania, avšak nakoľko žalovanému žiadne trovy konania nevznikli, súd mu podľa § 256 ods. 1 C.s.p. v spojení s § 262 ods. 1 C.s.p. náhradu trov konania nepriznal. Poučenie: Proti tomuto uzneseniu súdu prvej inštancie je prípustné odvolanie. Odvolanie sa podáva v lehote 15 dní od doručenia rozhodnutia na súde, proti ktorého rozhodnutiu smeruje. Odvolanie môže podať strana, v ktorej neprospech bolo rozhodnutie vydané. Odvolanie len proti odôvodneniu rozhodnutia nie je prípustné. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania.

